## La Generalitat convoca ajudes per valor total de sis milions d’euros per a la reforma interior de vivendes

*** S’inclouen actuacions de millora d’habitabilitat, accessibilitat i sostenibilitat
* Les subvencions poden arribar als 12.000 euros per vivenda**

La Vicepresidència Primera i Conselleria de Servicis Socials, Igualtat i Vivenda ha convocat per un import de sis milions d’euros les ajudes del pla ‘Renhata’ 2025, destinades a la reforma interior de vivendes, amb l’objectiu de millorar la qualitat, l’accessibilitat i la sostenibilitat de les cases.

Estes ajudes, que es poden consultar en el *Diari Oficial de la Generalitat Valenciana* ([DOGV](https://dogv.gva.es/datos/2025/11/11/pdf/2025_45717_va.pdf)), són finançades per la Generalitat. De l’import total, 400.000 euros corresponen a l’exercici 2025 i 5,6 milions a l’exercici 2026. La convocatòria es podrà ampliar amb fins a cinc milions d’euros addicionals si la disponibilitat pressupostària ho permet.

El secretari autonòmic de Vivenda, Sebastián Fernández, ha assenyalat que “estes ajudes s’emmarquen en l’estratègia de la Generalitat per a fomentar la rehabilitació del parc residencial existent, promoure l’autonomia personal i avançar cap a entorns domèstics més sostenibles i eficients”.

Referent a això, Fernández ha indicat que “estes ajudes resulten de gran utilitat per a millorar l’interior de les vivendes per a adaptar-les a les necessitats reals de les famílies valencianes”.

El secretari autonòmic ha subratllat que “l’accessibilitat i la sostenibilitat són pilars de la política de vivenda del Consell”, i ha recordat que el programa prioritza actuacions que integren materials sostenibles, sistemes d’estalvi d’aigua i energia, i solucions tecnològiques que faciliten l’autonomia de les persones amb discapacitat o majors.

Així, les actuacions subvencionables comprenen tres línies principals: la reforma de cuines i banys, l’adaptació de vivendes per a persones amb discapacitat o mobilitat reduïda, i la instal·lació de sistemes de domòtica que faciliten l’accessibilitat i l’autonomia personal.

Podran ser beneficiàries les persones propietàries, usufructuàries o arrendatàries de vivendes d’ús habitual i permanent situades en la Comunitat Valenciana. En el cas d’actuacions de domòtica, serà necessari que en la vivenda residisca una persona amb grau de discapacitat igual o superior al 33 % o una persona major de 60 anys.

La concessió de les ajudes es realitzarà en règim de concurrència competitiva, i es valoraran criteris com el grau de discapacitat de les persones residents, la qualitat constructiva de l’immoble i l’aplicació de mesures de sostenibilitat. En cas d’empat, tindrà prioritat la sol·licitud que haja presentat abans la documentació completa.

Entre les mesures de sostenibilitat que puntuen s’inclouen l’ús de fustes certificades (PEFC/FSC), aixeteries d’obertura en fred, cisternes de baix consum, revestiments ceràmics amb ecoetiqueta i materials amb baixes emissions, entre altres elements que contribuïxen a l’eficiència i salut ambiental en la casa.

Les vivendes hauran de tindre més de 20 anys d’antiguitat, excepte quan les actuacions estiguen destinades a millorar l’accessibilitat de persones majors o amb discapacitat. Totes les obres han de complir el Codi Tècnic de l’Edificació i la normativa urbanística vigent.

Fecha: 12/11/2025